Τελική έκθεση του συμβούλου ακροάσεων (1)

Θαλάσσιοι μεταφορείς οχημάτων

(AT.40009)

(2018/C 314/08)

Στις 12 Οκτωβρίου 2016 η Ευρωπαϊκή Επιτροπή κίνησε διαδικασία σύμφωνα με το άρθρο 11 παράγραφος 6 του κανονισμού (ΕΚ) αριθ. 1/2003 (2) του Συμβουλίου και το άρθρο 2 παράγραφος 1 του κανονισμού (ΕΚ) αριθ. 773/2004 (3) κατά των ακόλουθων πέντε επιχειρήσεων: της MOL (4), της «K» Line (5), της NYK (6), της επιχείρησης WWL και EUKOR (7) και της CSAV (8) (συλλογικά «τα μέρη»).

Έπειτα από συζητήσεις διευθέτησης διαφορών και αιτήματα διευθέτησης διαφορών κατ’ εφαρμογή του άρθρου 10α παράγραφος 2 του κανονισμού (ΕΚ) αριθ. 773/2004, στις 8 Δεκεμβρίου 2017 η Επιτροπή εξέδωσε κοινοποίηση αιτιάσεων, η οποία απευθύνεται στα μέρη. Σύμφωνα με την κοινοποίηση αιτιάσεων, τα μέρη συμμετείχαν σε ενιαία και διαρκή παράβαση του άρθρου 101 της ΣΛΕΕ και του άρθρου 53 της συμφωνίας για τον Ευρωπαϊκό Οικονομικό Χώρο («ΕΟΧ»), η οποία συνίστατο στον συντονισμό των τιμών, στην κατανομή της πελατείας και στην ανταλλαγή εμπορικά ευαίσθητων πληροφοριών όσον αφορά την υπερπόντια μεταφορά νέων μηχανοκίνητων οχημάτων (αυτοκινήτων, φορτηγών και υψηλών και βαρέων οχημάτων) σε διάφορες διαδρομές, τουλάχιστον από και προς τον ΕΟΧ.

Στις αντίστοιχες απαντήσεις τους στην κοινοποίηση αιτιάσεων, τα μέρη επιβεβαίωσαν, σύμφωνα με το άρθρο 10α παράγραφος 3 του κανονισμού (ΕΚ) αριθ. 773/2004, ότι η κοινοποίηση αιτιάσεων αποτύπωνε το περιεχόμενο των αιτημάτων διευθέτησης διαφορών που είχαν υποβάλει.

Το σχέδιο απόφασης διαπιστώνει ότι τα μέρη παρέβησαν το άρθρο 101 της ΣΛΕΕ και το άρθρο 53 της συμφωνίας ΕΟΧ μέσω της συμμετοχής τους σε ενιαία και διαρκή παράβαση που συνίστατο στον συντονισμό των τιμών και στην κατανομή της πελατείας όσον αφορά την υπερπόντια μεταφορά νέων μηχανοκίνητων οχημάτων (αυτοκινήτων, φορτηγών και υψηλών και βαρέων οχημάτων) σε διάφορες διαδρομές από και προς τον ΕΟΧ. Για τις πέντε προαναφερθείσες επιχειρήσεις, διαπιστώθηκε ότι η παράβαση άρχισε στις 18 Οκτωβρίου 2006 και διήρκεσε έως τις 24 Μαΐου 2012 όσον αφορά τη MOL και έως τις 6 Σεπτεμβρίου 2012 όσον αφορά τις τέσσερις άλλες προαναφερθείσες επιχειρήσεις.

Σύμφωνα με το άρθρο 16 της απόφασης 2011/695/ΕΕ, εξέτασα κατά πόσον το σχέδιο απόφασης αφορά μόνον αιτιάσεις σχετικά με τις οποίες δόθηκε στα μέρη η δυνατότητα να καταστήσουν γνωστές τις απόψεις τους. Κατέληξα σε θετικό συμπέρασμα επ’ αυτού.

Με βάση τα ανωτέρω και λαμβάνοντας υπόψη ότι τα μέρη δεν μου υπέβαλαν κανένα αίτημα ούτε εξέφρασαν αντίρρηση (9), κρίνω ότι στην παρούσα υπόθεση έχει τηρηθεί η αποτελεσματική άσκηση των διαδικαστικών δικαιωμάτων όλων των συμμετεχόντων στη διαδικασία.

Βρυξέλλες, 19 Φεβρουαρίου 2018. Wouter WILS

(1) Σύμφωνα με τα άρθρα 16 και 17 της απόφασης 2011/695/ΕΕ του Προέδρου της Ευρωπαϊκής Επιτροπής, της 13ης Οκτωβρίου 2011, σχετικά με τις αρμοδιότητες και τα καθήκοντα του συμβούλου ακροάσεων σε ορισμένες διαδικασίες ανταγωνισμού (ΕΕ L 275 της 20.10.2011, σ. 29).

(2) Κανονισμός (ΕΚ) αριθ. 1/2003 του Συμβουλίου, της 16ης Δεκεμβρίου 2002, για την εφαρμογή των κανόνων ανταγωνισμού που προβλέπονται στα άρθρα 81 και 82 της Συνθήκης (ΕΕ L 1 της 4.1.2003, σ. 1).

(3) Κανονισμός (ΕΚ) αριθ. 773/2004 της Επιτροπής, της 7ης Απριλίου 2004, σχετικά με τη διεξαγωγή από την Επιτροπή των διαδικασιών δυνάμει των άρθρων 81 και 82 της Συνθήκης ΕΚ (ΕΕ L 123 της 27.4.2004, σ. 18).

(4) Mitsui O.S.K. Lines, Ltd., Mitsui O.S.K. (Europe Africa), Ltd. [πρώην ονομασία καθ’ όλη τη διάρκεια της παράβασης: Mitsui O.S.K. Bulk Shipping (Europe) Ltd.] και Nissan Motor Car Carrier Co., Ltd. (από κοινού «MOL»).

(5) Kawasaki Kisen Kaisha, Ltd. («“K” Line»)

(6) Nippon Yusen Kabushiki Kaisha («NYK»)

(7) Wallenius Wilhemsen Logistics AS, EUKOR Car Carriers, Inc., Wallenius Logistics AB, Wilhemsen Ships Holding Malta Limited, Wallenius Lines AB και Wallenius Wilhelmsen Logistics ASA (πρώην ονομασία: Wilh. Wilhemsen ASA) (από κοινού «η επιχείρηση WWL και EUKOR»).

(8) Compañia Sudamericana de Vapores SA («CSAV»).

(9) Σύμφωνα με το άρθρο 15 παράγραφος 2 της απόφασης 2011/695/ΕΕ, τα μέρη που μετέχουν σε διαδικασίες σε υποθέσεις συμπράξεων που συμμετέχουν σε διαδικασίες διευθέτησης διαφορών σύμφωνα με το άρθρο 10α του κανονισμού (ΕΚ) αριθ. 773/2004 δύνανται να απευθύνονται στον σύμβουλο ακροάσεων σε οποιοδήποτε στάδιο της διαδικασίας διευθέτησης διαφορών για να εξασφαλίσουν την αποτελεσματική άσκηση των διαδικαστικών τους δικαιωμάτων. Βλέπε επίσης παράγραφο 18 της ανακοίνωσης της Επιτροπής 2008/C 167/01 σχετικά με τη διεξαγωγή διαδικασιών διευθέτησης διαφορών ενόψει της έκδοσης αποφάσεων δυνάμει του άρθρου 7 και του άρθρου 23 του κανονισμού (ΕΚ) αριθ. 1/2003 του Συμβουλίου σε περιπτώσεις συμπράξεων (ΕΕ C 167 της 2.7.2008, σ. 1).